bromatolog
Bromatolog, cand.brom., var en kandidatuddannelse i fødevarevidenskab, der optog studerende i perioden 1971-1991 ved Den Kgl. Veterinær- og Landbohøjskole med henblik på beskæftigelse i fødevareindustri og ved fødevarekontrol, samt ved undervisning og forskning inden for ernærings- og fødevareområdet. Uddannelsen kombinerede grundlæggende kemi og mikrobiologi med ernæringslære, fødevaremikrobiologi og generel fødevarevidenskab.
Der blev uddannet knap 400 bromatologer, indtil uddannelsen blev grundlaget for nye uddannelser til fødevareingeniør og kandidat i fødevarevidenskab (cand.tech.al.), der inden for bachelor/kandidat-systemet siden 1992 er blevet udbudt af Landbohøjskolen og senere Det Natur- og Biovidenskabelige Fakultet, Københavns Universitet i samarbejde med Danmarks Tekniske Universitet.